Hans Johansen (politiker)

Hans Johansen (født 16. februar 1886 i Drammen, død 2. april 1983) var en norsk lokomotivpusser og politiker, hjemmehørende i arbeiderbevegelsen og Arbeiderpartiet, en periode i Norges Kommunistiske Parti. Fra 1922 til 1924 satt han på Stortinget.

Etter folkeskolen jobbet Johansen en tid som fabrikkarbeider, til han i 1901 gikk over i mekaniske fag. Han fikk jobb ved jernbaneverkstedet i Drammen, og ble ved jernbanen i 41 år. I årene fra 1915 til 1920 skaffet han seg eksamener fra flere tekniske skoler, og gikk etter hvert inn i stillinger som lokomotivpusser, tegner, konstruktør og sekretær.

Johansen ble tidlig aktiv i Arbeiderpartiets ungdomsbevegelse, og ble etter hvert formann i Drammens sosialdemokratiske ungdomslag. Han var også medlem av landsstyret i ungdomsforbundet. I 1908 ble han dømt og fengslet for antimilitær agitasjon.

Han ble formann i Drammens arbeiderparti i 1921, og ble året etter valgt inn i Drammen bystyre. Han satt i bystyret i årene 1922 til 1925 og igjen fra 1931 til 1937. Fra 1922 til 1924 var Johansen Stortingsmann, innvalgt for bykretsen Hønefoss, Drammen, Kongsberg.

Ved den store partisprengningen i 1923 fulgte store deler av partiet i Buskerud og Drammen fløyen som støttet Kominterns linje, og Johansen ble en periode medlem av det nye Norges Kommunistiske Parti. Etter en tid brøt han imidlertid med NKP og meldte seg på nytt inn i AP.

Johansen var også aktiv i fagforeningssammenheng. Han var med i samorganisasjonens representantskap, og satt som funksjonærenes representant i NSBs hovedstyre fra 1911 til 1936. Han satt også i Arbeideravholdslagenes hovedstyre.

I Drammensdistriktet ble Johansen etter hvert kjent både som  politiker, radiokåsør og forfatter. Han skrev eller redigerte i alt elleve bøker. 

Ved sin død i 1983 testamenterte han hele sin boksamling til Drammen folkebibliotek. Den omfattet om lag 9000 bøker, hefter, brosjyrer og dokumenter, hovedsakelig politisk litteratur og stoff om arbeiderbevegelsen. Da biblioteket i 2007 flyttet til nye lokaler hadde man ikke lenger plass til samlingen. Den ble da plassert på  Eiker Arkiv, ved det tidligere Solberg Spinderi i Solbergelva.

Bibliografi 
 Der far og mor har strevet : radiokåserier, med Amagda Johansen (1960)
 Minner gjennom årene : Radiokåserier, med Amagda Johansen (1965)
 De er med oss : barndomsminner, med Amagda Johansen (1967)
 Veien vi valgte : ungdomsminner (1971)
 Samarbeid ga styrke : minner , Tiden (1974)
 Mennesker jeg møtte : radioforedrag  (1975)
 Haagen Ringnes: Hans i Halvorstua : arbeiderveteranen Hans Johansen forteller (1975)

Referanser

Eksterne lenker 
 

Stortingsrepresentanter fra Ap
Stortingsrepresentanter 1922–1924
Lokalpolitikere fra Ap
Lokalpolitikere fra NKP
Personer fra Drammen kommune